## El Centre del Carme renova el seu suport al Festival Bucles, que impulsa la dansa com a ferramenta d’inclusió

*** L’edició XIII del festival oferix 40 funcions de 35 companyies amb propostes de dansa, arts vives i llenguatges multidisciplinaris en diferents espais de València i municipis pròxims
* Fins a l’11 d’octubre, el festival acosta el seu programa a zones danyades per la dana i dona suport a comunitats i companyies afectades**

El Centre del Carme Cultura Contemporània (CCCC) ha acollit la presentació de la XIII edició del Festival Bucles, que amb el lema ‘Catharsis: Alliberar el cos. Abandonar la pell’ vol simbolitzar la necessitat de renaixement i transformació col·lectiva.

Fins a l’11 d’octubre el festival desplega propostes de dansa, arts vives i llenguatges multidisciplinaris, en diferents llocs de la ciutat de València i en diàleg amb espais urbans perifèrics i entorns naturals vinculats a l’horta.

La programació d’esta XIII edició la componen 40 funcions, en la qual participaran 35 companyies: 17, valencianes; 14, d’altres regions com Catalunya, Regió de Múrcia, Comunitat de Madrid, Galícia, Andalusia o Astúries, i quatre, internacionals procedents d’Itàlia, Bèlgica, França i els Estats Units.

Bucles compta amb un equip artístic compost per uns 120 intèrprets i creadors, un 50 % d’ells, professionals locals.

A la presentació del festival en la Sala Refectori del CCCC han assistit el director general de Cultura, Miquel Nadal; el director-gerent del Consorci de Museus de la Comunitat Valenciana, Nicolás Bugeda; el director general de l’Institut Valencià de Cultura, Álvaro López-Jamar, i la directora del Festival Bucles, Isabela Alfaro; a més del director general de Persones amb Discapacitat de l’Ajuntament de València, Javier Copoví, i la coordinadora del Servici d’Esports de la Universitat de València, Amparo Llópez.

Bugeda ha assenyalat que “un dels principis fundacionals del Consorci de Museus és el suport a la creació artística valenciana i, en este sentit, esta tardor el Centre del Carme s’ompli de festivals per a donar suport a iniciatives d’artistes i gestors culturals de la nostra Comunitat que, amb el suport del Consorci de Museus, ens permeten acostar les arts escèniques a tota la ciutadania de manera gratuïta”.

A més, ha recordat que “la relació entre el Consorci de Museus i el Centre del Carme amb el Festival Bucles es remunta als seus inicis. A més de la promoció de l’art valencià i dels seus creadors, que impulsa Bucles amb diferents propostes, com el Certamen de Dansa, que es podrà vore en els nostres espais, amb Bucles compartim la idea que la cultura complix també una funció social, com és fer efectiu el dret de l’accés a la cultura de totes les persones”. Així, Bugeda ha destacat del festival “les seues activitats inclusives o els espectacles que porta el festival als territoris afectats per la riuada del passat any”.

La directora del festival, Isabela Alfaro, ha afirmat que “la dansa ens permet soltar el que fa mal, donar forma al que és invisible i transformar l’emoció en moviment. Un ritu en què cos, ment i emoció es fonen en un mateix pols”.

A través de les arts escèniques, “en esta edició, volem comunicar un procés de reconstrucció simbòlica associat a la dana, basat en la fortalesa col·lectiva, la solidaritat i l’acció compartida”, ha assenyalat Alfaro durant la presentació del festival.

**Peces coreogràfiques en espais no convencionals**

La programació itinerant inclourà peces coreogràfiques de duració curta en espais públics i singulars (museus, jardins, places i edificis emblemàtics), tallers de dansa inclusiva, projectes socials, cinc residències artístiques i una residència tècnica, certàmens, col·loquis, classes magistrals, concerts o jornades solidàries en l’horta valenciana, en 16 espais. El festival estarà també present en La Mutant, Escalante, Museu de Belles Arts de València, Universitat de València, Fundació SGAE, Bombas Gens-Centre d’Arts Digitals, Sala Carme Teatre, Espai Inestable, La Rambleta, Espai Pluto, Centre Cultural El Molí de Benetússer, Teatre Agrícola d’Alboraia, Centre Cultural de Picassent, Espai Algrà i El Consolat.

Del 3 al 5 d’octubre, Bucles oferirà en el Centre del Carme, amb el suport del Consorci de Museus, set espectacles, entre els quals destaca el Certamen Bucles & Carme’n’Dansa, diverses estrenes, espectacles participatius, poesia, dansa i flamenc contemporanis.

**Novetats 2025**

A través de la secció ‘Amb la DANA’, enguany el festival es bolca amb les comunitats afectades per la riuada d’octubre de 2024, integrant activitats solidàries i programació en municipis com Benetússer, Alfafar i Picassent.

Bucles amplia el seu mapa d’acció amb més presència en espais perifèrics i no convencionals i inclou, així mateix, residències artístiques territorials a Alboraia, Benetússer o Picassent, a més d’una residència tècnica en Carme Teatre i dos en el marc de Graners de Creació Bucles – Inestable.

Així mateix, destaca l’estrena d’un espectacle de producció pròpia *Eva* (Produccions Bucles, amb la direcció coreogràfica d’Isabela Alfaro), com a aposta del festival per la creació des de dins; propostes inclusives com *Rodem?* (La Lola Boreal) i *Lo quiero tó!* (La Turba), que promouen l’accessibilitat i la participació de públics diversos.

Fecha: 23/09/2025